Nu ruller hovederne hos Sonos

Den mildest talt uheldige lancering af den opdaterede Sonos app i maj måned er nu for alvor begyndt at koste hoveder på chefgangen hos Sonos. Først forlod topchefen, Patrick Spence, sin stilling. Kort efter blev det meddelt, at Chief Product Officer Maxime Bouvat-Merlin også forlader sin stilling.

Nu må den tredje chef på en uge rydde skrivebordet, nemlig Chief Commercial Officer, Deirdre Findlay. Hun havde ansvar for marketing, kundeoplevelse og virksomhedens go-to-market-strategi.

Pudsigt nok er Rebecca Zavin fortsat Senior Vice President for softwareafdelingen hos Sonos. En rolle, hun har haft sidden 2021. Det kunne tyde på, at det ikke var hende der mente, at app’en var klar til lancering – hvilket den tydeligvis heller ikke var.

Sonos måtte af flere omgang gå offentlig bodsgang og love bod og bedring efter den katastrofale lancering. Men lige lidt har det åbenbart hjulpet, siden effekten i den grad bliver konkret her små ni måneder senere.

Sonos har endnu ikke udtalt sig detaljeret om baggrunden for de tre chefers afgang, men spekulationerne om en strategisk omstrukturering er begyndt at sprede sig.

For de mange loyale Sonos-brugere betyder ledelsens udskiftning formentlig ikke noget på den korte bane. Produkter som Era 300 og Beam har klaret sig godt blandt forbrugerne, og virksomhedens seneste opdateringer af software og funktionalitet indikerer, at kernen stadig fungerer.

Nu ruller hovederne hos Sonos