Sonos sagsøges for katastrofal app-opdatering

Højttaler-giganten Sonos står midt i et juridisk stormvejr efter en omstridt app-opdatering, der sidste år fjernede vigtige funktioner og skabte massive problemer for tusindvis af brugere verden over. Nu er de første retssager i gang i USA – og selvom de i første omgang foregår på den anden side af Atlanten, kan de få betydning for frustrerede Sonos-brugere i Danmark.

Det er den amerikanske forbruger Raymond Goodrow, der har indledt et såkaldt gruppesøgsmål mod Sonos ved en føderal domstol i Californien. Ifølge det 74 sider lange sagsanlæg vidste Sonos udmærket, at den nye app ville ødelægge kernefunktioner og forringe ydelsen på deres produkter — men valgte alligevel at sende den ud.

Blandt andet forsvandt funktioner som alarm-timer, mulighed for at redigere playlister og styring af multiroom-systemet. Samtidig rapporterede brugere om hyppige app-nedbrud, ustabil forbindelse og generel dårligere performance.

“Sonos undlod at informere sine kunder om, at opdateringen ville fjerne vigtige funktioner og forringe oplevelsen markant,” står der i sagsanlægget, som også anklager Sonos for vildledende markedsføring og brud på amerikansk forbrugerbeskyttelse.

App-opdatering kostede toppen jobbet

Opdateringen, der blev rullet ud i 2024, udløste massiv kritik fra både brugere og tech-anmeldere. Blandt andet blev den af flere medier døbt “den værste app-opdatering nogensinde”. Presset blev så voldsomt, at Sonos’ daværende direktør, Patrick Spence, måtte forlade posten tidligere i år.

Ifølge søgsmålet blev opdateringen hastet igennem for at holde tidsplanen for lanceringen af Sonos’ første hovedtelefoner – Sonos Ace – et produkt, der internt blev kaldt en potentiel “blockbuster”.

Sonos indførte samtidigt nye brugervilkår, der gjorde det vanskeligt for kunder at sagsøge virksomheden direkte. Ved at acceptere opdateringen gav brugerne samtykke til, at eventuelle uenigheder skulle løses via privat mægling frem for domstolene – og at gruppesøgsmål ikke var tilladt.

Men ifølge eksperter kan disse vilkår blive tilsidesat, hvis domstolen vurderer dem som urimelige eller skjult for brugerne. Særligt sager om brud på amerikanske forbruger- og it-love kan undgå at blive afvist.

Hvad betyder det for danske Sonos-brugere?

Selvom retssagerne i første omgang føres i USA, kan de få konsekvenser for Sonos globalt. Virksomheden risikerer ikke blot økonomiske sanktioner, men også krav om at genetablere de funktioner, der blev fjernet — til glæde for brugere i hele verden, også herhjemme.

Desuden skaber sagen øget pres på Sonos for at forbedre den stærkt kritiserede app, hvis problemer også danske brugere har været ramt af. Mange har klaget over ustabil drift, forsvundne funktioner og generel dårligere brugeroplevelse efter opdateringen.

Danske forbrugere, der føler sig snydt eller generet af den nye app, kan holde øje med udviklingen i USA, da en eventuel dom eller forlig ofte vil påvirke virksomhedens globale politik.

Læs mere om problemerne med den nye Sonos app:

Nu ruller hovederne hos Sonos (16.01.2025).

Sonos-bossen træder tilbage efter turbulent periode (13.01.2025).

Sonos går bodsgang efter app-shitstorm (02.10.2024).

Den gamle app kommer aldrig tilbage (23.08.2024).

Sonos overvejer app-retræte (15.08.2024).

Sonos-boss undskylder og lover bedring (26.07.2024).

Yousee Musik er tilbage i Sonos app’en (05.06.2024).

Ny Sonos app skaber shitstorm (10.05.2024).

Nu kommer der en helt ny Sonos-app (23.04.2024).

Sonos sagsøges for katastrofal app-opdatering